62024CO0827_INF
Ordonanța Curții (Camera a noua) din 2 septembrie 2025 –Direct Line Inox Impex ș.a.
(Cauza C-827/24)
„Trimitere preliminară – Articolul 99 din Regulamentul de procedură al Curții – Răspuns care poate fi în mod clar dedus din jurisprudență – Politica comercială comună – Taxe antidumping – Import de țevi fără sudură, din oțel inoxidabil, originare din China, trase la rece în India – Regulamentul (UE) 2016/1036 – Articolul 13 alineatul (1) – Circumvenție – Excludere – Modificare esențială – Uniunea vamală – Regulamentul (UE) nr. 952/2013 – Codul vamal al Uniunii – Articolul 60 alineatul (2) – Dobândirea originii mărfurilor – Regulă primară care exclude schimbarea originii țevilor din oțel finite la cald ca urmare a transformării lor la rece”
Politica comercială comună – Protecție împotriva practicilor de dumping – Circumvenție – Excludere – Formare la rece în India a tuburilor sau a țevilor, fără sudură, din fier sau oțel originare din China – Originea mărfurilor – Stabilire – Transformare sau prelucrare substanțială – Constatare de către Comisia Europeană a unei transformări substanțiale a produselor menționate – Ultimă transformare sau prelucrare substanțială, justificată economic, care conferă o origine indiană produselor menționate
[Regulamentul nr. 952/2013 al Parlamentului European și al Consiliului, art. 60 alin. (2), și Regulamentul nr. 2016/1036 al Parlamentului European şi al Consiliului, art. 13 alin. (1)]
(a se vedea punctele 22-31)
Dispozitivul
Articolul 13 alineatul (1) din Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene și articolul 60 alineatul (2) din Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii
trebuie interpretate în sensul că
formarea la rece în India a unor tuburi sau a unor țevi, fără sudură, din fier sau din oțel, provenind din China, cu privire la care Comisia Europeană a constatat că a avut ca efect transformarea în mod substanțial a acestor produse, în măsura în care a modificat în mod ireversibil caracteristicile lor esențiale, constituie o modificare ce exclude aplicabilitatea articolului 13 alineatul (1) din Regulamentul 2016/1036 și o „ultimă transformare sau prelucrare substanțială, justificată economic”, în sensul articolului 60 alineatul (2) din Regulamentul nr. 952/2013, care conferă o origine indiană produselor menționate.